open-index/open-wikipedia-markdown huggingface dataset:
Глаз

**Глаз** — Удмуртилэн уй палаз интыяськем кар, Глаз ёрослэн административной центрез (ёрослэн составаз уг пыры). Ӵемысь сое шуо «Удмуртилэн уйпал шоркарез».

Выжыяськемын Ижлэсь 180 километрлы палэнэ — Чупчи шурлэн паллян ярдур котыраз. 

Городлэн тужгес вылӥ интыез — Солдырь гурезь. Отысен быдэс Глазкар кырым пыдэсын кадь адске: шунды пуксёнысен шунды ӝужан палозь кыстӥське ог 14 километр, нош лымшорысен уйпалозь — 5 километр. Городлэн быдӟалаез — 6 сюрс 916 гектар. 

2009-тӥ арын ортчытэм лыдъян-чотанъя Глазкарын ваньмыз-ӧвӧлэз улӥсез 105,9 сюрс мурт. Пӧлысьтызы ӟучъёс — 55,4%, удмуртъёс — 36,4%, бигеръёс — 4,6%, музон калыкъёс — 3,6%. 

## История

Городлы Глаз ним сётон пумысен куинь малпан вань. Нырысетӥез герӟаськемын та палъёслэн выро-гопо музъеменызы. Солдырь гурезе тубыса Глаз карез учконо ке, со укша, пе, бадӟым синлы. 

Кыкетӥез малпан: городлы ним сётӥз императрица Екатерина II - Глаз карлэсь туссэ бумага вылэ суредаллям но та кышномуртлы возьматӥллям. Екатерина II-лы со синлы укша кадь потэм. 
 
Куинетӥяз мадёсын вераськон мынэ кыӵе ке Сингурт сярысь. Но учёнойёс пусъё: удмуртъёс, пе, Глазовез ноку но удмурт кылэ ӧз берыктылэ. Соин ик “Сингурт” - со вашкала дауръёсысь кылем мар ке ӧвӧл, шаерчиослэн малпамзы гинэ.

Глаз кар сярысь нырысьсэ гожтэмын 1678-тӥ арын лыдъян-чотанлы сӥзем ӟуч книгаын. Нош соку лыдъясь-чотасьёс удмурт гурт нимъёсты ноку но ӟуч кылэ ӧз берыктылэ: я удмурт нимзэ, я ӟучез вань ке — ӟучсэ, я гуртэз кылдытӥсьлэсь нимзэ гожъяллязы. Ӵапак та лыдъян-чотанын ик пусъемын: Глазэз кылдытӥз Глазов нимтулэн воргорон. 

Починкаез, аръёс ортчемъя со Глазлы пӧрмиз ини, кылдытӥзы Горд Слудка гуртысь потэм удмуртъёс 1670-тӥ арын. Отын черк ӝутэмзы бере починка Глазов черкогуртлы пӧрмиз. 1780-тӥ арын императрицалэн Екатерина II-лэн указэзъя Глазлы городлэсь статуссэ но гербзэ юнматӥзы. Озьы со Глазовской уездлэн шорсюлмыз луиз. 

1804-тӥ арысен городлы выль кильтро коркаос пуктылыны ӧдъяз Санкт-Петербургысь архитектор Иван Лем. 1898-тӥ арысен город пыр лэсьтыны кутскизы Транссибирской чугун сюрес.

## Кар символика

Гербез — шори люкем геральдика щит. Щитлэн вылӥ люкетаз пуксемын Вятской губернилэн гербез, угось Глазовской уезд азьвыл аръёсы пыре вал ӵапак та губерние: ӵуж-ӵуж буёл вылын суредамын тӧдьыалэс-чагыр пилемъёс. Нош со пушкысь адске пукыӵен ки. Со возьматэ православилы осконэз но язычествоен нюръяськонэз. Ки вылын пиштэ горд кирос - возьматэ кужмо, сӥлё-виро луммэс. Кунпуслэн ӵуж-ӵуж буёлэз валатон сётэ: та палъёсын уло узыр, сӥё-дано, тыршись, оскись адямиос.

Улӥяз, чагыралэс бусыын, пуктэмын адями син. Чагыралэс буёл возьматэ ӧрекчаськисьтэм, рос-прос, гажамон адямиез. Син возьматэ кык малпанэз. Нырысетӥез малпан герӟаськемын та городлэн нимыныз - Глазкар. Кыкетӥез малпан: Глазов республикамылэн шоркарызлэсь кыдёке интыяськемын ке но, со - шаермылэн синмыз.

Флагез — меӵак сэрего тӧдьы басма юдэс, шораз ик — Глазлэн гербез.

## Галерея

Udmurtia Glazov asv2019-05 img05.jpg|Чупчи шур
Udmurtia Glazov asv2019-05 img04.jpg
Udmurtia Glazov asv2019-05 img02.jpg
Udmurtia Glazov asv2019-05 img12.jpg


## Чӧлсконъёс
*   Глаз карысь администрацилэн порталэз
Грузия

**Грузия** () — кун, шундыӝужан паласен шундыпуксён пала интыяське сьӧд зарезьлэн закавказье вудур люкетэз. Шундыӝужан Европае но Западной Азие пыре; ӵемысь лыдъяське Европалэн но Азилэн кусыпъёссы интыяськем кунэню Историяя, лулчеберетъя но геополитикая со Европалэн люкетэз шуыса лыдъяськею Уйпал но лымшор-шундыӝужан палан Россиен , шундыӝужан палан Азербайджанэн , лымшор палан Армениен но лымшор-шундыпуксён палан Турциен бускельёсыз. Улӥсьёслэн лыдзы, 2014-тӥ арын официальной лыдъян-чотанлэн йылпумъянъёсызъя, 3 713 804 адями (2023-тӥ арлэн кутсконаз чакланъёсъя — 3 736 400 адями), музъемез — 69 700 км². Улӥсьёсызъя дуннеын 131-тӥ интыын, музъемезъя — 119-тӥ интыын.

## Чӧлсконъёс
* Full information about (country) Georgia (english, german, russian, georgian)
Вотка

**Вотка** () — Удмуртилэн шунды ӝужан палаз интыяськем кар, Вотка ёрослэн центрез. Луэ элькун статусъем кар, соин ик ёрослэн составаз уг пыры.

## Историез
Вотка карлэн кылдэмез герӟаськемын ӟуч императрицаен Елизавета Петровнаен. 1757-тӥ арын со поттӥз Указ: Вотка шур дурын ӝутоно корт ӵыжатонъя завод. Лэсьтӥськонъя кыл кутӥсе юнматӥзы граф П. Шуваловез. Озьы 21-тӥ сентябре 1759-тӥ арын завод гижысь-пиньысь ужзэ мытӥз. Нырысетӥ нуналаз ик быдэсъяны кутскиз кун ласянь тужгес кулэ луись заказъёсты. Заводын макем огсыр ужъёс мынӥзы, сокем ӝог паськытаз та инты.

1831-тӥ арын заводлэн администрациез кивалтӥсьёслэсь куриз: Вотка заводэз но со котырез город нимано. Но воткаослэсь малпанзэс умоен ӧз лыдъялэ — быдэс даур ӵоже та интыез Вотка завод ик шуылӥзы на.

20-тӥ августэ 1935-тӥ арын Вотка черкогуртэз каризы город. Со пыриз Киров улос исполкомлэн Вотка горсоветаз. 22-тӥ октябре 1937-тӥ арын сое юнматӥзы Удмурт АССР-е.

## Географи интыяськемез
Вотка кар — Вотка ёрослэн шорсюлмыз. Ижен виссы — 62 километр, Мускоен — 1 сюрс 191 километр. Городлэн огъя площадез 112,18 квадратной километр.

Город сылэ Вотка тымет дурын. Тымет кылдӥз, Идӟи, Берёзовка но Шаркан шуръёсты огазеяса. Туннэ тыметлэн быдӟалаез 18 квадратной километр, Удмуртиысь тужгес бадӟымез луэ.

## Ёросъёсыз

Кар люкиське укмыс улоно ёрослы:
* Берёзовка
* Центральной
* Восточной
* Привокзальной
* Плодопитомник
* Заречной
* Южной
* Сельхозхимия
* Вогулка

## Улӥсьёсыз
2009-тӥ арын лыдъян-чотанэз эскероно ке, Воткинскын 96 сюрс 936 улӥсез. Со пӧлысь ужась калык — 60 сюрс 990. Отын уло ӟучъёс — 78,7 %, удмуртъёс — 8,5 %, бигеръёс — 3,2 %.

## Кивалтӥсьёсыз
;
* 1994—2002 — Валерий Леонидович Фридрих;
* 2005—2010 — Александр Владимирович Кузнецов;
* 2010—2011 — Владимир Григорьевич Ушатиков;
* 2012—2018 — Владимир Михайлович Перевозчиков;
* 2018 арысен — Алексей Владимирович Заметаев.

## Экономикаез
Вотка кар аспӧртэмлыко интыын сылэ — Ижез герӟа Шаркан, Дэбес ёросъёсын, Удмурт Республикаез — Пермь улосэн. Та городэтӥ ик ортче Пермь — Кузон — Нижний Новгород газопровод. Ваньмыз-ӧвӧлэз 980 предприятиез вань, отын тырше 42 сюрслэсь трос адями. Татын пӧртэм удысъёс азинско ке но (сиён-юон поттонъя промышленность — 9,8 %, лэсьтӥськонын кутӥськись материалъёсты дасянъя промышленность — 0,8 %) валтӥсь интыын — машина поттон, корт ӵыжатон (85 %). Вотка завод городлэн экономикаяз бадӟым инты басьтэ.

## Транспорт

Городын ужа 14 автобус маршрут. Карлэн шораз автовокзал сылэ, отысь автобусъёс бускель каръёсы но черкогуртъёсы нуналлы быдэ ветлыло. Воткалэн лымшор палаз Кузон вокзал вань — Ижысь шунды ӝужан пала мынӥсь чугун сюреслэн пумысь станциез.

## Валэктонъёс

## Чӧлсконъёс
* «Мой город» нимо калык энциклопеди: Воткинск
Армения

**Армян Элькун** яке **Армения** () — эрико кун Кавказ гурезьёс тупалан. 
Со - демократи унопарти элькун. 1922-1991 вакытэ КСРО-лэн люкетэз вал. 


Yerevan-Republic Square-40-Marriott-2019-gje.jpg|Yerevan
Garni-12-Tempel-von Norden-2019-gje.jpg|Garni
Vagharshapat-St Hripsime-12-2019-gje.jpg|Vagharshapat
Khor Virap-12-von oben-2019-gje.jpg|Khor Virap
Sevanavank-Muttergotteskirche-02-2019-gje.jpg|Sevanavank
Areni-1-Vogelhoehle-02-Eingang-2019-gje.jpg|Areni
Огазеяськем Араб Эмиратъёс

**Огазеяськем Араб Эмиратъёс** () – Шор Шунды ӝужан палысь кун.
thumb|left|220px
Алнаш ёрос

**Алнаш ёрос** () — Удмуртиысь кивалтоно люкетэз (муниципал ёрос). Центрез — Алнаш черкогуртын.

Ёрослэн территориез 896 кв. км.

Алнаш ёрос интыяськемын Удмурт Элькунлэн лымшор палаз. Та ёросэз котырто шаерысьтымы Можга, Грах ёросъёс, Бигер шаерысь Агрыз но Менделеевск ёросъёс. Алнаш ёросэтӥ ортче паськыт сюрес — Ижез герӟа Набережные Челны карен.

Тунсыко: ёросысь Кизекгуртын вань Пугачка шурзы. Таӵе ним солы гуртоос сётӥллям Е. Пугачёвлэн ожгарчиосыз татын тулкымъяськем бере.

## Кылдэмез

Алнаш ёрос кылдӥз 15-тӥ пӧсьтолэзе 1929-тӥ арын. Отчы Можга уездысь Большекибьинской но Алнашской волостьёсысь 17 сельсовет пыриз. Аръёс ортчемъя ёрослэн оглюкетэз выжиз Можга районэ, нош Елабужской ёрослэн одӥг сельсоветэз пыриз Алнашлэназ.

Пусъёно: сельсоветъёслэн лыдзы арысь аре вошъяськылӥз. Кылсярысь, 1939-тӥ арын вал 14, 1955-тӥ арын — 10, 1957-тӥын — 12, нош 1971-тӥ арын — 9. 1995-тӥ арысен Алнаш ёросэ пыро 11 сельсоветъёс:
* Азамат,
* Алнаш,
* Асан,
* Байтэрек,
* Ӟатча,
* Кузёбай,
* Писэйгурт,
* Ромашкино,
* Техникум,
* Вуж Утчан,
* Удмурт Тоймобаш.

2005-тӥ арын таос пӧлы пыриз на Муважи сельсовет но.

Ёрос кылдыку, ваньмыз-ӧвӧлэз татын 157 гуртъёс, починкаос вылӥллям, нош улӥсьёсыз — 38 сюрс 114 адями. Та вакытэ ёросын ог 80 населенной пункт лыдъяське, улӥсез — ог 20 сюрс 800 мурт.

Нырысетӥез сельхозартель — «Луч» — кылдӥз 1920-тӥ арын. Коллективизация йылпумъяськиз 1937-тӥ арын. 1950-тӥ арозь ёросын ужаз-тыршиз 108 колхоз. Туннэ нуналлы кылемын на 20-ез гинэ. Фермер огазеяськонъёс кылдыны ӧдъязы 1991-тӥ арысен. Али дырлы татын ог 160 фермер-хозяйство.

## Улӥсьёс

Ёросын улэ ог . Пӧлазы пӧртэм выжыысь калыкъёс вань: удмуртъёс — 82 %, ӟучъёс — 12 %, бигеръёс — 3,5 %, поръёс — 2,1 %.

## Узырлыкез

Ёросын ужало кирпич поттонъя завод, «Тойма» фирма, вӧй-сыр поттонъя завод, нянь пыжонъя завод, пищекомбинат. Вань 3 банксы но. Быдэс Удмурт шаерын улӥсьёс тодо Ӟатча санаторизэс. Отысь вузы, дэризы пӧртэм висёнъёслэсь эмъя. Та ёрослэн бадӟым узырлыкез со но — писательлэн Г. Красильниковлэн но кылбурчилэн Ашальчи Окилэн музей-коркаоссы.

## Тодмо адямиос

* Ашальчи Оки — тодмо удмурт кылбурчи, гожъяськись но эмъясь.
* Николай Семёнович Байтеряков — тодмо удмурт кылбурчи. Вордскиз Ӟатча черкогуртын.
* Филипп Григорьевич Кедров — Тодмо удмурт гожъяськись. Вордскиз Алнаш черкогуртын.
* Альберт Алексеевич Разин — тодмо удмурт историк

## Лулчеберлык

Ёросын 36 дышетсконни, 22 лыдӟиськонни, 38 культурая юрт но 3 музей вань.

## Чӧлсконъёс
* Алнаш ёрос Кун Кенешлэн сайтаз (Ӟ)
* Алнаш ёросысь муниципальной образованиос (Ӟ)
* Алнаш ёрос Удмуртиысь валтӥсь федеральной инспекторлэн сайтаз (Ӟ)
* Удмуртиысь ёросъёс (Ӟ)
* Алнаш | Алнаш ёрос | Алнаш малпанъёс
Вотка ёрос

**Вотка ёрос** — Удмуртиысь ёрос. Центрез — Вотка кар. Вотка ёрос интыяськемын Удмурт Республикалэн шундыӝужан палаз. Ёросэз котырто Дэри, Якшур-Бӧдья, Шаркан ёросъёс но Пермь шаер.

Ёрос кылдӥз 4-тӥ ноябре 1926-тӥ арын. 22-тӥ октябре 1937-тӥ арын Киров улосысь Удмурт АССР-е шедиз . Отчы соку пыриз 19 сельсовет. 1996-тӥ арын Вотка ёросын 11 гурт администрация, 80 населённой пункт лыдъяськиз.

Ёрослэн быдӟалаез — 1917,6 кв. км. Улӥсез 24,2 сюрс мурт. Пӧлысьтызы 74,6%-эз — ӟучъёс, 22,9%-эз — удмуртъёс, 1,5%-эз — бигеръёс. Шорсюлмыз — Вотка город.

## Инкуазь
Ёросэтӥ бызё Кам, Сива, Ольховка, Идӟи, Сидоровка, Пихтовка, Кивара, Лып, Мостовка шуръёс. Вань Вотка тымет. Ёрослэсь 28 % муоссэ басьто нюлэс кушъёс.

## Промышленность
Ёосын ужало пӧртэм заводъёс: лэсьтӥськон удыслы чаклам арбериос поттонъя комбинат, шунытэз возись материалъёс поттонъя завод. «Чайковский», «Двигатель», «Воткинский» огазеяськонъёсын будэто емышъёс, «Пихтовкаын» — чорыгъёс.

## Дышетон, тазалыкез утён, культура
Ёросын 27 школа, искусствоосъя 2 школа, профтехучилище, нылпиосты школалэсь азьвыль дышетонъя 25 учреждение, 4 больница, 26 поликлиника вань. Та сяна, йӧнатонэн выро 12 пичи санаторийёс-профилакторийёс — «Камские дали», «Уральские зори» но мукет. Усьтэмын 17 культурая юрт. Вотка городын но Вотка ёросын оглом 38 культурая памятник лыдъяське.

Ёрос газет — «Воткинские вести» (1930).

## Транспорт
Ёрослэн музъем вылтӥз Воткаысь Иж, Чайковск, Пермь каръёсы но Шаркан черкогуртэ асфальт шоссеос кошко. Озьы ик татын ортчо Ижевск — Воткинск но Куарса — Построечной чугун сюресъёс. Вотка ёросын интыяськемын кык станция (Куарса но Построечной), кык чугун сюрес разъезд (Июль но Болгуры) но ньыль платформа (58-тӥ км, 61-тӥ км, 70-тӥ км, 78-тӥ км).

## Чӧлсконъёс
* Вотка ёрос Кун Кенешлэн сайтаз (Ӟ)
* Вотка ёросысь муниципальной образованиос (Ӟ)
* Удмуртиысь ёросъёс (Ӟ)
Грах ёрос

**Грах ёрос** — Удмуртиысь ёрос. . Центрез — Грах.

Грак ёрос кылдэмын 1929-тӥ арын 15-тӥ июле. Ёросэз котырто Алнаш, Можга, Кизнер ёросъёс но Татарстан Республика. Грак ёрослэн быдӟалаез - 967, 7 квадрат иськем. Со пӧлысь 340 иськемез шобырскемын нюлэсъёсын, 570 квадрат километрзэ бусыос басьто. 

Ёросэз Удмуртилэсь быдэс туссэ возьматӥсь районэн лыдъяло. Уго татын валче уло пӧртэм выжыысь калыкъёс. Улӥсьёс пӧлысь 42, 3 процентэз ӟучъёс, 36, 6 процентэз - удмуртъёс, 10, 9 процентэз - поръёс, 6, 1 процентэз - крашинъёс, 3, 3 процентэз - чувашъёс. Удмуртъёс татчы котькинлэсь азьвыл интыяськизы. 18-тӥ даурын кылдыны ӧдъязы пор гуртъёс. Бӧрысьгес вуизы ӟучъёс но крашинъёс. 20-тӥ даурлэн кутсконаз кылдӥзы чуваш починкаос. 
2009-тӥ арын 1-тӥ январьлы ёросын 10 сюрс 110 адями улӥсез. Со пӧлысь 27, 3 процентэз – пенсионеръёс. Улӥсьёслэн лыдзыя Грак ёрос шаерамы 25-тӥ интыын сылэ. Со тужгес пичи ёросэн лыдъяське. 

Ёросын 8 гурт поселение. Отчы пыре 41 гурт. Соин ёросын уноез калык тырше гурт хозяйство удысын.  Татын 10-лэсь трос гурт предприятиос но фермер хозяйствоос. Уката азинлыко ужась предприятие луэ "Родина"  СПК. Кивалтэ соин шаерамы туж тодмо воргорон Михаил Крестьянинов.
Ёросысь потэмын трос тодмо но дано адямиос. Нырысетӥ удмурт нылкышно кылбурчи Ашальчи Оки, филология наукаосъя доктор Михаил Гаврилович Атаманов, удмурт гожъяськись Айво Иви, Слава орденлэн куинь полэс кавалерез Пётр Ильич Бельский. Егитъёс пӧлысь пусйыны луоно спортсменкаез Оксана Удмуртоваез. 2008-тӥ арын со пыриськиз Пекинын ортчем гужем Олимпиадае.

Ёросын 20 школа интыськемын. Со пӧлысь 7-ез шор ёзо луо, озьы ик вань 18 нылпи сад. Калыкез эмъяло ёрос больницаын но гуртъёсысь 25 фельдшер пунктъёс. Культура улонэз азинто 26 клуб. Мугорез кыдатон понна ужа 12 спортзал.

## Чӧлсконъёс
* Грах ёрос Кун Кенешлэн сайтаз (Ӟ)
* Грах ёросысь муниципальной образованиос (Ӟ)
* Удмуртиысь ёросъёс (Ӟ)
Дэбес ёрос

**Дэбес ёрос** — Удмуртиысь ёрос. Центрез — Дэбес. Дэбес ёрос интыяськемын республикалэн уйпал но шунды пуксён палаз. Солэн огпал люкетыз Шаркан, Кез но Эгра ёросъёс пала учке, шунды ӝужан палась бускелез - Пермь шаер. Дэбес черкогуртысен Ижозь 140 иськем. 2008-тӥ арлы ёросын лыдъяськиз 14 сюрс 211 мурт улӥсез. Татын 23 выжыысь калык улэ. Озьы ке но 72 процентэз адямиос – удмуртъёс. Ёросын 10 гурт поселениосы огазеямын 61 гуртъёс.

## История

Ёрослэн историез кутске 1929-тӥ арысен. Татчы пыризы Глазов уездысь Дэбес, Полом волостьёс, Иж уездысь Тыловай волость. Озьы ке но кӧня ке пол 1963-тӥ арын Дэбес ёросэз Кез ёрос ёрос борды огазеяллязы. 1965-тӥ арын Дэбес ёрос нош ик нимаз кариськиз.

Дэбес ёрос быдэс республикалы но солэн палэназ тодмо луэ Сибирь трактлэн люкетэныз. Сое та палан ӝутыны кутскизы 1682-тӥ арын. Сюрес кыстӥськиз Дэбесысен Кунгурозь. Нош XVIII даурлэн шораз та сюресэз герӟазы Сибирь трактэн. Пусйымон соиз: Дэбесын ваче вуылӥз кык сюрес. Огез нуылӥз Москвае, мукетыз – Петербурге. Сибире кошкисьёс яке со палась лыктӥсьёс одно ик Дэбесэ дугдоно луылӥзы. Соос пӧлын Россия империысь туж тодмо адямиос: А. Н. Радищев, Ф. М. Достоевский, М. Е. Салтыков-Щедрин, Н. Г. Чернышевский. 1824-тӥ арын татысь священниклэн юртаз кӧлӥз ӟуч император Александр I. 
Туннэ вашкала сюреслэн люкетэз пыре Сибирь трактлэн историезлы сӥзем музее. Ёросын мыло-кыдо пумитало шаерысьтымы но кунгож сьӧрысь куноосты.

Ёросысь 6 сюрслэсь ятыр воргоронъёс 1941-тӥ арын кошкизы Быдӟым оже. Тылож бусыосысь ӧз берытскы котькуд кыкетӥез пиосмурт. Ёрос данъяське ожын Совето Союзлэн Героез ним басьтэм аспал муртъёсыныз. Л. В. Рыковлэн но А. Е. Ярославцевлэн нимъёссы сётэмын Дэбес черкогуртысь ульчаослы.

## Чӧлсконъёс
* Дэбес ёрос Кун Кенешлэн сайтаз (Ӟ)
* Дэбес ёросысь муниципальной образованиос (Ӟ)
* Удмуртиысь ёросъёс (Ӟ)
Завьял ёрос

**Завьял ёрос** (яке **Дэри ёрос**) — Удмуртиысь ёрос. Площадез — . Ёрослэн административной центрез — Дэри черкогурт. Завьял ёрос кылле Удмуртилэн шораз ик, Ижез котыртыса. Завьял ёрос луэ Удмуртиысь пристоличной ёрос (официальной статусэз).

Шундыпуксён паласен шунды ӝужан дорозь Дэри ёрос 75 иськем кыстӥське, уйпаласен лымшорозь — 57 иськем. Оглом 2 сюрс 220 квадрат иськем вылэ вӧлскемын Дэри ёрос.

## Историез

Филология наукаосъя доктор М. Г. Атаманов *Дэри* топонимлэсь кызьы кылдэмзэ тазьы валэктэ: нырысьсэ Дэри сярысь веран пусъемын 1710-тӥ арын ортчем переписьын. Арчае нуись сюрес вылын Дери-Чудья гурт вань — со ик Завьялово. Завьял — гуртэз кылдытӥсьлэн нимыз. *Дэри* гурт ним потэмын Дерьянка шурлэн ӟуч нимыз бордысь, дэри, напра шуэмез возьматэ. Чудья — удмурт воршуд ним. 1710-тӥ арын гуртын 55 юрт вылэм, улӥсьёсыз чын удмуртъёс гинэ, пе.

Секыт вакытъёс тупазы Ижлы матын интыяськем ёросын улӥсьёслы. Уго Иж заводэз ӝутон соослэсь палэнэ ӧз кыльы — заводлы 60 иськеме матын пуксем гуртъёсысь калыкез завод борды гожъязы. Завьял но Юсь волостьёсы пырись крестьянъёсты кужмысь ужатӥзы: пристане вуэм вузъёсты ӝоктӥзы, чугун но мукет корт нуллӥзы. Кылсярысь, 1834-тӥ арын Дэри ёросысь 1099 мурт Иж заводын тыршиз.

Ёрослэн туала тусыз кылдэмын 1937-тӥ арын.

## Улӥсьёсыз
Ёросын артэ уло но ужало пӧртэм выжыысь калыкъёс. Соос пӧлысь 50,7 % — удмуртъёс, 43,9 % ӟучъёс, 3,2 % бигеръёс. Вань улӥсьёс — 72 сюрслэсь трос. Гужем вакытъёсы ёросысь калыклэн лыдыз йылэ 5-6 поллы, уго Дэри музъем вылын интыяськемын 164 сад-бакча кооператив.

## Экономикаез
Ёрослэн экономикаяз бадӟым инты басьтэ гурт удыс. Татын 108,93 сюрс гектар гыроно-кизёно муоссы. Районлэн огъя быдӟаласьтыз 40 процентэз муос нюлэсъёсын шобыртэмын. Татын азинско гурт удыс, нюлэс дасян, му вӧй поттон.

## Территориослы люкиськемез

### Муниципалитетъёсыз
Дэри ёрос люкиське 19 муниципал кылдытэтъёслы. Ваньзы луо гурт поселениос.

### Гуртъёсыз

Завьял ёросын 127 гурт интыяськемын: 16 черкогурт, 94 гурт но 17 починка.

## Кивалтӥсьёсыз
Кун власть Завьял ёросын Уставезъя радъямын. Муниципал ёросэн кивалто:
# Дэри ёросысь депутатъёслэн кенешсы — закон кылдытъян бордын тыршись ёзэс, отчы пыре куамын депутат, бырйиськылэ вить арлы.
# Дэри ёрослэн тӧроез — муниципал ёросэн кивалтӥсь вылӥ адями, бырйиськылэ ёрос кенешен конкурс пыр. 
# Дэри ёрослэн администрациез — муниципал кылдытэтысь быдэсъясь но кивалтӥсь ёзэс. Администрацилэн уженыз кивалтэ ёрослэн тӧроез.

## Валэктонъёс

## Чӧлсконъёс
* Ёрослэн официал сайтэз 
* Завьял ёрослэн сайтэз 
* Завьял ёрос Кун Кенешлэн сайтаз 
* Завьял ёросысь муниципальной образованиос
Кез ёрос

**Кез ёрос** – Удмурт Республикалэн ог люкетэз.

Кез ёрос кылдэмын 1929-тӥ арын 15-тӥ июле. 

Интыяськемын шаермылэн уйпал но шунды ӝужан палаз. Бускельёсыз луо Дэбес, Эгра но Балезино ёросъёс но Пермь шаер.  

Ёрослэн шорсюлмсеныз – Кез посёлыкысен – Ижозь 172 иськем.

## Музъем
Ёрослэн быдӟалаез 232 сюрс 102 гектар. Со пӧлысь 37 процентэз – 85 сюрс гектарез – гыроно-кизёно муос. 59 процентэз музъемъёс – 138 сюрс гектарез – нюлэсъёсын шобыртэмын.

## Люкетъёс
Ёросэ туннэ нуналллы пыре 15 муниципал кылдытэт. 

## Калык
Ёросын 26 сюрс 446 мурт улэ. Кез посёлокын 11 сюрс 700 мурт. Со пӧлысь 68 процентэз удмуртъёс, 30 процентэз ӟучъёс, 1, 5 процентэз бигеръёс.

## История
1899-тӥ арын Ватка губерниын чугун сюресэз ӝутон герӟаз Сибирез Россилэн шоркареныз. Ӵапак сюресэз ӝутон бадӟым вамыш лэсьтӥз Кез ёрослэн азинсконаз. Паровозъёсты вуэн тырмытон понна нюлэсо-нюро интыын - Лып шур дурын - кылдӥз Кез станция. Озьы 1899-тӥ арын 1-тӥ ноябре кылдӥз Кез посёлок. 

Кез ёрослэн туж узыр вашкала историез. Татын шедьтэмын 4 городище но 10 могильник. Соос туж трос ивор сётӥзы ёрослэсь историзэ усьтонын. Озьы ик Сибирь трак но ёрослэн ортчем сюресаз бадӟым инты басьтэ. Юрук, Озон, Бани но Полом гуртъёс пыр кыстӥськиз Сибире сюрес. 
Кез ёросысь ог 3 сюрс мурт старообрядецъёс луо. Соос берло 400 ар ӵоже утё асьсэлэсь сямъёссэс. Кулига черкогуртын кылдытэмын старобрядецъёслы сӥзем музей, сое утёнэз ас вылаз басьтӥз ЮНЕСКО. Кулига черкогуртын кутске Кам шур.

## Кузёлык
1930-тӥ арын районын кылдыны ӧдъязы колхозъёс. Туннэ татын 26 гурт хозяйство лыдъяське. 

1931-тӥ арысен ёросын пайда поттыса ужаны ӧдъяз Кез леспромхоз. 

## Лулчеберет

Кез ёросын вань 30 школа, со пӧлысь 15-ез шор ёзо, 18 нылпи сад. Ёросын интыяськемын 4 больница но 36 фельдшер-акушер пункт. Калык шутэтске 27 культурая юртъёсын, 27 библиотекаын. Кез посёлокын вань искуствоосъя школа, покчи техникъёслэн станцизы, нылпи творчествоя юрт, 5 музей. Озьы ик Кезын интыяськемын нылпи юрт.

1931-тӥ арын ёросын кылдӥз «Колхоз сюрес» газет. 1943-тӥ арын редакция борды ватсаськиз радио.

## Чӧлсконъёс
* Кез ёрос Кун Кенешлэн сайтаз (Ӟ)
* Кез ёросысь муниципальной образованиос (Ӟ)
* Удмуртиысь ёросъёс (Ӟ)
Кизнер ёрос

**Кизнер ёрос** — Удмуртиысь ёрос. Центрез — Кизнер.

Кизнер ёрос интыяськемын шаермылэн лымшор но шунды пуксён палаз. Солэн бускельёсыз луо Вавож, Можга но Грак ёросъёс, озьы ик Татарстан но Киров улос. 

Ёрослэн быдӟалаез 2131, 1 квадрат километр. 

Кизнер ёрос кылдэмын РСФСР-ысь Вылӥ Кенешлэн Указэзъя 1939-тӥ арын 24-тӥ январе. Сое кылдытӥзы, Киров улосысь Вятскополянской но Малмыж ёросъёслэсь музъемъёссэс огазеяса. Ёрослэн шорсюлмыз луиз Кизнер черкогурт. Но 1942-тӥ арын ёрослэсь шорсюлэмзэ Кизнер посёлоке выжтӥзы. Озьы ке но ёрослэн историяз вошъяськонъёс кыстӥськизы эшшо кӧня ке ар. 1963-тӥ арын огазеямын вал Кизнер но Грак ёросъёс. 1965-тӥ арын соос выльысь нимаз луизы.

2009-тӥ  арлы 1-тӥ январе ёросын лыдъяськиз 20 сюрс 671 адями. Улӥсьёслэн лыдзыя ёрос шаерамы 13-тӥ интыын мынэ. Улӥсьёс пӧлысь 46 процентэз удмуртъёс, 44, 8 процентэз ӟучъёс, 6, 8 процентэз бигеръёс. 

Туннэ нуналлы ёросын 14 гурт поселение. Татын оглом 70-лэсь трос гурт лыдъяське.

Районын 20 школа, со пӧлысь 14-ез шор ёзо луэ. Вань нылпи юрт – татын 86 пинал будэ. Кизнер посёлокын вань крезгуръя школа но киужъёсъя юрт.

Калыкез эмъян удысын усьтэмын 5 больница, 25 фельдшер-акушер пункт. Озьы ик ёросын  культурая 39 юрт ужа, вань 26 гурт библиотека но ёросысь шаертодонъя музей.

Ёрослэн экономикаяз бадӟым инты басьтэ гурт хозяйство. Татын гыроно-кизёно муос 41 сюрс 735 гектар лыдъясько. Таза сюро пудо ог 7 сюрс йыр мында, кысконо скалъёс 3 сюрс 171 йыр. Оглом районын 13 гурт предприятие ужа.

Кизнер ёрос республикаын бадӟым инты басьтэ чугун сюресэныз. Кизнер пыр ортче Горький чугун сюрес. Озьы ик ёрос пыр пото чагыр эстӥськон нуись «Пермь-Уренгой»  но «Западной Сибирь-Центр» газопроводъёс.

## Чӧлсконъёс
* Кизнер ёрос Кун Кенешлэн сайтаз (Ӟ)
* Кизнер ёросысь муниципальной образованиос (Ӟ)
* Удмуртиысь ёросъёс (Ӟ)
Кияса ёрос

Удмуртиысь ёрос. Центрез — Кияса.

Кияса ёрос кылдӥз 27-тӥ феврале 1924-тӥ арын, но кӧня ке аръёс улыса со пыриз Сарапул округе. 1934-тӥ арысен та ёросэз Киров улос борды но гожъязы. 1937-тӥ арын со берытскиз Удмуртия борды. Нимаз ёрос луыны Киясалы удалтӥз 1965-тӥ арын. 

2009-тӥ арын 1-тӥ толшорлы ёросын 11 сюрс 555 мурт улӥсез лыдъяськиз. Калыклэн лыдызъя ёрос шаерамы 23-тӥ интыын сылэ. Татын улӥсьёс пӧлысь 38 процентэз удмуртъёс, 54,3 процентэз ӟучъёс, 5 процентэз бигеръёс. 

2005-тӥ арын татын лыдъяськиз 8 гурт поселение. Отчы оглом 34 гуртъёс пыро. 

Ёросын тужгес азинске гурт удыс. Огъя поттэм продукцилэн быдӟалаысьтыз гурт предприятиос 80 процентсэ басьто. Татын кыско йӧл, вордо пудо-живот, уката азинске парсь вордон комплекс.

Ёросын вань 14 школа – со пӧлысь 10-эз шор ёзо луо. Ужа 11 нылпи сад. Озьы икт тодон-валан басьтыны луэ 2 крезьгуръя школаын, нылпиослы спорт школаын. Калыклэсь тазалыксэ чакла-эмъя 2 больница но 18 фельдшер-акушер пункт. Озьы ик районын ужа культурая  22юрт, 12 библиотека но музей.

Ёрос туж данъяське Пётр Кривоноговлы сӥзем музей ванен. Со кылдӥз 1997-тӥ арын. Музей усьтэмын Пётр Александрович Кривоноговлы — РСФСР-ысь искусство удысьысь дано ужасьлы, усто суредась-баталистлы. Быдӟым Отечественной оже пыриськыса, Кривоногов ортчиз Волоколамскысен Берлинозь ож сюресъёсты. Бӧрысь аслэсьтыз малпанъёссэ кисьтиз суредъёс пыр. 1948-тӥ арын кылдытэм «Победа» ужез пусъемын СССР-лэн кун премиеныз. Совето Союзысь суредасьёс пӧлысь нырысетӥзэ Пётр Кривоноговез пусйизы М. Б. Грековлэн зарни медаленыз. Киясаысь музейын утисько Пётр Кривоноговлэн Быдӟым Отечественной ожлы сӥзем ужъёсыз но мукет суредъёсыз.

## Чӧлсконъёс
* Кияса ёрос Кун Кенешлэн сайтаз (Ӟ)
* Кияса ёросысь муниципальной образованиос (Ӟ)
* Удмуртиысь ёросъёс (Ӟ)
Красногорск ёрос

**Красногорье ёрос** (мукет сямен **Красногорск ёрос**) - Удмуртиысь одӥгез кивалтоно люкетэз, муниципал ёрос. Интыяськемын шаермылэн уйпал но шундыпксён палаз. Бускельёсыз луо Юкамен, Балезино, Эгра но Сьӧлта ёросъёс, Киров улос. 

Ёрос кылдӥз 1935-тӥ арын 8-тӥ январе. Со вакытэ отчы пыриз 15 сельсовет - ваньмыз 163 гурт. Ёрослэсь нимзэ кӧня ке пол вошъязы: 1935-тӥ арын - **Святогорской**, 1938-тӥ арозь - **Барышниковской**. 1938-тӥ арын 10-тӥ июле ёрос **Красногорской** луиз. Районлэн шорсюлмыз - Красногорье черкогурт.

Ёросын 11 сюрс 658 улӥсез. Татын 76 гурт интыяськемын. Ёрослэн огъя быдӟалаез 1 сюрс 860 квадрат иськем.

Татын бызё Лекма, Убыть, Сепыч, Юнда но мукет шуръёс. 30 процентсэ музъемез шобырто нюлэсъёс. Ӵемгес будо кыз, ньылпу. Ёросысь Уть шур дырын интыяськемын мыйёслэн (бобръёслэн) заповедниксы. 

Красногорьеын потто му вӧй но торф. Валамазысь пияла поттӥсь заводлэн вузэз тодмо котыр улосъёсын. Озьы ик татын кема аръёс ӵоже куас поттонъя фабрика но ужаз. Со сяна, ёросын азинскемын нюлэс коранъя но пул пилёнъя предприятиос. Районын вань 12 школа, со пӧлысь 8-эз шор ёзо. Татын тодон-валан люка 2 сюрс 584 мурт. Ёросысь 11 нылпи садэ ветлэ 557 пинал. Озьы ик ёрос центрын интыяськемын нылпиослы спорт школа, творчествоя нылпи юрт.

Тазылыкез эмъян удысын ужа 17 учреждение. Со пӧлысь 3 больница но 14 фельшер-акушер пункт.

Ёросын вань культурая 34 учреждение: райцентрысь культурая юрт, 13 клуб, 15 библиотека. Красногорскын интыяськемын шаертодонъя музей, искусствоосъя нылпи школа.

2006-тӥ арысен ёрослэн йырыз луэ Владимир Серафимович Корепанов. 2009-тӥ арысен ёрос администрациен кивалтэ Бабинцев Виктор Игоревич.

## Чӧлсконъёс
* Красногорье ёрос Кун Кенешлэн сайтаз (Ӟ)
* Красногорье ёросысь муниципальной образованиос (Ӟ)
* Удмуртиысь ёросъёс (Ӟ)
Можга ёрос

**Можга ёрос** — Удмурт Республикалэн лымшор-шундыпуксён палаз интыяськем ёрос. Администрацияя центрез — Можга кар (ёрос чотэ уг пыры, Удмуртиысь городъёс пӧлы пыре). 

## Статистика

Можга ёрос интыяськемын Можга кар котырын: уйпалан Ува ёросэн герӟаське, шунды ӝужан палан - Пичи Пурга но Алнаш ёрос Татарстан Республикаен, лымшор-шундыӝужан палан - Грах ёросэн, лымшор - шунды пуксён палан - Кизнер но Вавож ёросъёсын. Можга ёрослэн площадез - 1 сюрс 997 квадрат иськем. Ёрос интыяськемын Можга вырйылын, со пыр бызё таӵе шуръёс: Вало, Сюга, Ныша, Сюга, Поршурка, Пычас, Сарсак, Юринка. Можга ёросын улэ 28 сюрс 997 адями (2009-тӥ арлы). Удмуртиысь 25 ёросъёс пӧлысь Можга ёрос калыклэн лыдызъя 6-тӥ интыын. 2002-тӥ арын ортчем лыдъян-чотанъя Можга ёросын улӥсьёс пӧлын удмуртъёс 64%, ӟучъёс - 30%, бигеръёс - 2%.

## Ёрослэн кылдэмез

Можга ёрос кылдытэмын 1929-тӥ арын 15-тӥ июле - отчы соку пыризы Можга уездэ пырись 24 сельсоветъёс: Бадӟым Уча, Бадӟым Кибья, Можга но Троцкой. Районэз кылдытыку, ёросын улӥсез 46 сюрс 126 адями лыдъяськиз. 1932-тӥ арын, Нылга-Жикья ёросэз быдтэм бере, отчы пырись сельсоветъёсты выжтӥзы Можга ёросэ. 1937-тӥ арын Можга ёросын висъяськизы кык бадӟым ёросъёс: Пычас но Бадӟым Уча. 1956-тӥ арын та ёросъёс огазеясько но Можга ёрос нош ик бадӟыма. Соку отчы пырто на Вавож но Алнаш ёросъёсысь сельсоветъёсты. 1965-тӥ арын гинэ Вавож но Алнаш ёросъёс нимаз районъёслы висъямын, нош Можга кар нимаз люкемын но Удмуртиысь город шуыса пусъемын.

## Кивалтон ёзъёс

Можга ёросысь кивалтӥсьёс ужзэ радъяло, Можга ёрослэн Уставез вылэ пыкъяськыса. Муниципальной властез быдэсъяло:
# Ёрос депутатъёслэн кенешсы - отчы пыре 20 депутат, соос бырйисько 5 арлы. Та вакытэ ужась депуататъёс быръемын 2006-тӥ арын 8-тӥ октябре, ужан дырзы йылпумъяське 2011-тӥ арын.
# Муниципальной образованилэн йырыз - ёрослэн вылӥ кивалтӥсез, сое быръе муниципальной образованилэн радъям кенешез. Со должностез али быдэсъя Владимир Викторович Максютин (депутатэ быръемын Мельниковской округъя).
# Можга ёрослэн быдэсъясь ёзэз - ёрос администрация. Сое юнмато, администрацилэн кенешез конкурс радъям бере. Можга ёрос администрациен кивалтэ Владимир Викторович Головашов.

Та вакытэ районэ пыре 19 поселение.
Можга ёросын вордскемын Удмуртиысь дано адямиос: УАССР-ысь калык писатель Трофим Архипов (Выль Бия гурт) , Михаил Коновалов (Акаршур), Совето Союзлэн Героез Павел Вахромеев, филология наукаосъя доктор Василий Ванюшев (Кусо-Какся гурт) но мукетъёсыз.

## Чӧлсконъёс
* Можга ёрослэн официальной сайтэз (Ӟ)
* Можга ёрос Кун Кенешлэн сайтаз (Ӟ)
* Можга ёросысь муниципальной образованиос (Ӟ)
* Удмуртиысь ёросъёс (Ӟ)
Сарапул ёрос

**Сарапул ёрос** — Удмуртиысь ёрос. Центрез — Сигаево черкогурт.

## Интыяськемез
Сарапул ёрос республикалэн лымшор-ӵукшор люкетаз интыяськемын. Солэн бускельёсыз луо Завьял, Пичи Пурга, Кияса, Камбарка, Каракулино ёросъёс но Сарапул кар (город ёрослэн составаз уг пыры). Со сяна, лымшор-ӝытшор палтӥз кошке Татарстанэн кунгожез, но уйпал-шундыӝужан палтӥз — Пермь шаерен кунгожез.

Кам шур ёросэз люке бур пал ярдурысь но паллян пал ярдурысь (камсьӧр) люкетъёслы. Соин валче ёрослэн бадӟымез люкетэз Камлэн бур пал ярдураз интыяське, Сарапул вырйылын. Ёрослэн шундыӝужан (камсьӧр) люкетэз Камско-Бельской улыг интыын кылле.

## Историез
Сарапул ёрос кылдытэмын 4-тӥ январе 1924-тӥ арын, соку со Урал улосын вал. 20-тӥ январе 1934-тӥ арын Урал улосэз Свердловск улос шуыса нимазы. ВЦИК-лэн 7-тӥ декабре 1934-тӥ арын пуктэмезъя Свердловск улосысь Сарапул ёрос Киров шаере пыртэмын вал.

22-тӥ октябре 1937-тӥ арын СССР-ысь ВЦИК юнматӥз Удмурт АССР-ысь ЦИК-лэсь но Киров облисполкомлэсь ходатайствозэс Сарапул ёрослэн Киров улосысь потэмез но Удмурт АССР пушкы пыремез сярысь.

РСФСР-ысь Верховной Советлэн Президиумезлэн 7-тӥ мартэ 1939-тӥ арын указэзъя, Сарапул ёрослэсь висъяськыса, Камбарка ёрос кылдӥз.

УАССР-ысь Верховной Советлэн Президиумезлэн пуктэмезъя 8-тӥ декабре 1962-тӥ арын огшоры ёрос интые Сарапул гурт ёрос кылдытэмын вал. УАССР-ысь Верховной Советлэн Президиумезлэн 11-тӥ январе 1965-тӥ арын пуктэмезъя Сарапул гурт ёрос пӧрмытэмын Сарапул ёрослы. 1991-тӥ арын Сарапул ёрослэн центрез Сарапул карысь Сигаево черкогуртэ выжтэмын.

## Улӥсьёсыз

2002-тӥ арын калыкез лыдъян-чотанъя ёросын улӥсь калыклэн лыдыз 24 215 адями вал. Со пӧлысь 10 %-эз удмуртъёс вал, 79,4 %-эз — ӟучъёс, 6,3 %-эз — бигеръёс.

## Социальной инфраструктураез
Калыкез дышетон удысын Сарапул ёросын ужало 23 школа (10 шоръёзо школа но 6 школа-сад), крезьгуръя школа но 16 нылпи сад. Тазалыкез утён удысын тыршо ёрос больница но 19 фельдшер-акушер пункт. Со сяна ёросын ужало 31 культурая юртъёс но клубъёс но 18 библиотекаос.

## Экономикаез
Сарапул ёросысь промышленностьлэн инъетаз нефть поттон предприятиос. Гурт возёс удысын азинско йӧл поттон, сӥль дасян но ю-нянь будэтон.

## Транспортэз
Сарапул ёростӥ ортчись автомобиль сюресъёс пӧлын тужгес кулэлыкоесь луо Р322 «Ижкар — Сарапул» но «Костино — Камбарка» трассаос. Соос герӟало Иж карез Сарапулэн но Удмуртиез Камбарка ёросэныз но Башкортостанэн.

Со сяна, Сарапул ёрос пыр ортче бадӟым чугун сюрес Кузон — Екатеринбург. Ёросэ интыяськемын та чугун сюреслэн Бугрыш станциез.

## Чӧлсконъёс
* Ёрослэн сайтэз 
* Сарапул ёрос Кун Кенешлэн сайтаз
Каракулино ёрос

Удмуртиысь ёрос. Центрез — Каракулино.

Каракулино ёрос интыяськемын шаермылэн лымшор но шундыӝужан палаз. Бускельёсыз луо Сарапул ёрос, Татарстан но Башкортостан республикаос. Ёрослэн быдӟалаез 1192, 6 квадрат иськем. Ёрослэн шунды ӝужан палтӥз кошке Кам шур.

Каракулино ёрос кылдӥз 1923-тӥ арын, но вуоно араз сое быдтӥзы. 1926-тӥ арын 4-тӥ ноябре ёросэз выльысь кылдытӥзы. 1931-тӥ арын районэз Сарапул ёрос борды огазеязы. 1935-тӥ арын Каракулино ёрос кылдӥз куинетӥ ползэ.

Районын улэ 13 сюрс 9 адями. Улӥсьёслэн лыдзыя со шаерысьтымы ёросъёс пӧлын 20-тӥ интыын мынэ. Татын уло 72,6 процент ӟучъёс, 16,9 процент поръёс, 5 процент удмуртъёс но 3,7 процент бигеръёс. Пусйыны кулэ: шаерамы пор калык огазегес интыяськемын куинь ёросъёсын. Ӵапак Каракулино ёросысь Ныргында но Быргында гуртъёсын уло-выло трос поръёс.

Районын кивалтон удыс оскемын муниципал кылдытэтлэн йырызлы - Сергей Александрович Третьяковлы. Ёрос администрацилэн йырыз луэ Сергей Николаевич Русинов.

Ёросын 12 гурт поселение кылдытэмын. Татчы пыро 31 гуртъёс но посёлокъёс. 

Районын интыяськемын 14 школа - со пӧлысь 9-эз шор ёзо, покчи тодон-валан сётӥсь 27 номеро училище. Со сяна, вань 10 нылпи сад. Тазалыкез эмъян удысын тырше ёрос больница, гуртъёсысь 9 фельдшер-акушер пункт. Культура удысын ужа 19 клуб, 16 библиотека, искусствоосъя нылпи школа. Арлыдоослы усьтэмын юрт. Каракулино черкогуртын интыяськемын ёрослэн историезлы сӥзем музей. 

Татысь экономикаын валтӥсь инты басьтэ му вӧй кыскон. Удмуртиысь ёросъёс пӧлысь Каракулино район та удысын котькинлэсь азьпала мынэ - республикаысь 25 процентэз кыскем му вӧй та ёросысь. 

Гурт хозяйствоын ужало 24 процентэз улӥсьёс - ог 1 сюрс 300 адями. Йӧл кыскон но нянь будэтонын тырше 8 гурт предприятие. Со сяна, уно йӧл но сӥль потто нимаз ужбергатӥсьёслэн хозяйствооссы.

Ёросын туж данъясько но сӥлы каро Быдӟым Отечественной ожын Совето Союзлэн Героез ним басьтэм муртъёсты: Александр Андреевич Девятьяровез, Павел Николаевич Кирьяновез, Николай Аркадьевич Коровинэз, Алексей Павлович Котельниковез, Иван Васильевич Масловез но Вадим Александрович Сивковез.

## Чӧлсконъёс
* Каракулино ёрос Кун Кенешлэн сайтаз (Ӟ)
* Каракулино ёросысь муниципальной образованиос (Ӟ)
* Удмуртиысь ёросъёс (Ӟ)
Камбарка ёрос

**Камбарка ёрос** — Удмурт Республикалэн ог люкетэз.

Интыяськемын республикалэн шундыӝужан но лымшор палаз, Кам шурлэн паллян пал ярдураз. Ёрос кылдэмын 1939-тӥ арын 7-тӥ мартэ. Со дырозь Камбаркаез Сарапул ёросэ пыртӥзы, нош 1937-тӥ арозь та ёрос вань Удмурт шаерен валче Киров улослэн оглюкетэз вал.

## Музъем
Камбарка ёрослэн быдӟалаез — 762 квадрат иськем. Ёрослэсь 57 процент быдӟалазэ басьто нюлэсъёс. Татын тросгес будо лысо писпуос. Татын му вӧй, луо, торф музъем узырлыкъёс вань.

## Калык
Татын 21 сюрс адями луэ. Со пӧлысь 40 процентэз гуртын уло, 60 процентэз выжыяськемын Камбарка городэ. Озьы ке но улӥсьёс пӧлын 53 процентэз нылкышноос, 47 процентэз луо воргоронъёс. Соос пӧлын 81 процентэз ӟучъёс, 3,9 процентэз удмуртъёс, 8,6 процентэз бигеръёс, 1,3 процентэз поръёс. Озьы ик татын вань украин, белорус, чуваш но трос мукет выжыысь калык.

## Территориослы люкиськон

### Муниципалитетъёс
Камбарка ёрос люкиське 8 муниципал кылдытэтъёслы. Соос пӧлын 7 гурт но 1 кар поселениос.

### Улон интыос

Камбарка ёросын 21 улон инты интыяськемын: 1 кар, 1 посёлок, 6 черкогурт, 8 гурт, 1 станция но статустэк 4 улон инты.

## Ёросэн кивалтӥсьёс
Кун власть Камбарка ёросын Уставезъя радъямын. Муниципал ёросэн кивалто:
# Камбарка ёросысь депутатъёслэн кенешсы — закон кылдытъян бордын тыршись ёзэс, отчы пыре куамын депутат, бырйиськылэ вить арлы.
# Камбарка ёрослэн тӧроез — муниципал ёросэн кивалтӥсь вылӥ адями, бырйиськылэ ёрос кенешен конкурс пыр. Ёрослэн тӧрояз ужа Поддубский Александр Васильевич.
# Камбарка ёрослэн администрациез — муниципал кылдытэтысь быдэсъясь но кивалтӥсь ёзэс. Администрацилэн уженыз кивалтэ ёрослэн тӧроез.

## Лулчеберет
Ёросын ужа 12 школа, со пӧлысь 8-эз шор ёзэ луо. Нылпиос ветло 13 нылпи садэ. Тазалыкез утё но эмъяло 3 больницаын но 6 фельдшер-акушер пунктъёсын. Озьы ик ёросын ужа 11 культурая юрт но клубъёс, 11 библиотека. Камбаркаын вань крезьгуръя школа но музей.

## Кузёлык
Камбарка ёрослэн бадӟым люкетэз герӟаськемын промышленностен. Татын азинско машина лэсьтон но корт ӵыжатон удысъёс. Калык тырше нюлэс дасян но пул пилён удысын.

Пусйыны кулэ: ёрослы удалтӥз сюресъёсын но. 74 иськем машина сюрес сяна, татын 104 иськем кыстӥське чугун сюрес. Ёрос пыр ортче «Москва-Свердловск» но «Ижевск-Чайковский» сюресъёс. Ёросын интыяськемын поезд дугдылон 4 станция. Со сяна, Кам шур кузя ветлэ ву транспорт. Кам шур вамен ужа паром. Ӝоген Кам вамен выж лэсьтыны чаклало. Соку Камбаркаысь Нефтекамск городэ кӧня ке минут куспын вуыны луоз.

## Валэктонъёс

## Чӧлсконъёс
* Камбарка ёрослэн официал сайтэз 
* Камбарка ёрос Кун Кенешлэн сайтаз 
* Камбарка ёросысь муниципальной образованиос 
* Удмуртиысь ёросъёс
Сюмси ёрос

Удмуртиысь ёрос. Центрез — Сюмси.

Сюмси ёрос Удмурт Республикалэн шундыпуксён паӟлаз интыяськемын. Гожъёсыз герӟасько Сьӧлта, Ува, Вавож ёросъёсын но Киров улосэн. Музъемезлэн быдӟалаез 1789,0 квадрат иськем. Та ёросын улӥсез 18 сюрс 200 адями (1998-тӥ арлы). Пӧлазы ӟучъёс - 55 %, удмуртъёс - 37%, бигеръёс - 3 % но мукет калыкъёс - 5%. Сюмси ёрослэн центрез - Сюмси черкогурт.

## Инкуазь

Сюмси ёрос интыяськемын Кильмезь интылэн улыг интыяз. Мулэн ӟечлыкез туж улӥын - сыръясь интыос, потыны луонтэм нюлэсъёс. Ӵем интыын вӧлскемын луо. Кильмезь  шурен артэ кыстӥсько 10 метр выллане ӝутскись луо гурезьёс. Сюмси ёрос пыр ортчо таӵе шуръёс - Инга, Какмож, Пужма, Валой, Лемка, Визирма, Кырчма, Гуринка но самой бадӟымез - Кильмезь шур.

## Ёрослэн кылдэмез

1780-тӥ арозь туала Сюмси ёросэн басьтэм гуртъёс пыризы Казань уездэ. Бӧрысь, Вятка шаер кылдэм бере, Сюмси ёросэз Малмыж уездэ выжтӥзы. Но 1976-тӥ арын Императорлэн указэзъя Вятка шаер нимаз губернилы пӧрмытэмын но 10 уездлы люкемын. Соос пӧлы Малмыж уезд ӧз пыры, озьы со быдтэмын вал. Тодосчиослэн верамзыя, Сюмси волость кылдэмын 1797-тӥ арын, волостьёсъя реформа ортчыку. Сюмси ёрос кылдэмын 15-тӥ июле 1929-тӥ арын. Ёросэ соку пыриз 16 сельсовет, ваньзэ ӧвӧлзэ 143 гурт. окрестность). Соку ёросын лыдъяськизы 4 сюрс пала крестьян хозяйствоос, 7 сюрс 300 мурт - ужась калык, 31 сюрс 742 десятина мында музъем, со пӧлысь 24 сюрс 588 десятинаез - гырон-кизён муос. Озьы ик ёросын лыдъяськиз 1 библиотека, солэн лыдӟисез - 40-50 мурт пала. 1996-тӥ арын лыдъяськизы 9 гурт администрациос (гуртъёс ваньзэ ӧвӧлзэ - 64): Васькин, Вылынугрт, Гуринской, Гуртлуд, Дмитрошур, Зонской, Муки-Какся, Сюмси, Кильмезь. 1963-тӥ арысен 1965-тӥ арозь Сюмси ёрос выжтэмын вал Ува ёросэ.

## Экономика но культура

Сюмси ёросын ӟеч азинскемын промышленность. Ужа нюлэс дасянъя Сюрек леспромхоз, гыбед (торф) поттонъя Орловское огазеяськон, Сюрес лэсьтонъя управление, нянь пыжонъя, йӧллэсь сиё-юон лэсьтонъя заводъёс. Сюмси районын гурт удысэн вырись 24 пала предприятие. Будэто ю нянь, етӥн. Ёрос пыр ортче Ижевск-Ува-Кильмезь чугун сюрес. Культура Сюмси ёросын ужа 25 школа (1999-тӥ арлы), озьы ик Искусстоосъя 2 школа, 20 нылпи сад, 4 поликлиника но 200 муртлы чаклам 4 эмъяськонни, культурая 16 юрт, 17 библиотека. Ёросын 1932-тӥ арысен потэ "Знамя" ёрос газет.

## Чӧлсконъёс
* Сюмси ёрос Кун Кенешлэн сайтаз (Ӟ)
* Сюмси ёросысь муниципальной образованиос (Ӟ)
* Удмуртиысь ёросъёс (Ӟ)
Эгра ёрос

Удмуртиысь ёрос. Центрез — Эгра.

Чупчи, Кильмезь но Иж шуръёслэн огазеяськон интыязы пуксемын Эгра ёрос. Та интыын вашкала дауръёсы улӥсьёслы сюдӥсь но сектась чотын вал Чупчие усись Ита но Лоза шуръёс. 

Нырысьсэ Эгра гурт сярысь тодэ ваёнъёс кылемын Фёдор Звенигнордский но Василий Жемчужников воеводаослэн 1615-тӥ арын пусъем книгаоссазы. 

Удмуртилэн уйпал ёросъёсыныз ӵош Эгра но 1489-тӥ арын пыриз Москва княжествое. 1798-тӥ арын Вятка губерниысь Глаз уездын кылдӥз Эгра волость. 

18-тӥ даурлэн кутсконаз Сибирен кусып тупатон вылысь кутске татысь трактэз ӝутон. Нош та сюрес быдэс ёросэз пырпотэ: шунды пуксён палысеныз шунды ӝужан палозяз. Ёрослэн азинсконаз но со туж бадӟым инты басьтэ. 

1937-тӥ арын Эрга луэ ёрослэн шорсюлмыз. Быдӟым ож дыръя Эгра бадӟым роль басьтэ Ижевск-Балезино чугун сюресэз лэсьтонын. Та сюресэз ӝутӥзы нылкышноослэн но быдэ вуымтэ нылпиослэн киоссы. Нош Эгра ёросысь 4 сюрс 700 пала мурт аслэсьтыз улонзэ сётӥз, Родинамес утьыса.

Ӵапак война дыре Эгра ёросын туж зол азинске нюлэс дасян удыс, пул пилён. Бӧрысь Эгра леспромхоз Удмуртиысь та удысысь тужгес валтӥсь предприятие луэ – солэн дасям вузъёсыз Россиысь пӧртэм сэрегъёсы вуылӥзы. 

Ёрослэн туала историез матысь герӟаськемын му вӧй поттонэн. 1973-тӥ арын татын нырысетӥ тонна му вӧй кыскизы. 

Татын улэ 42 сюрс 383 адями (2009-тӥ ар). Со пӧлысь 22 сюрс 260-эз Эгра посёлокын. Улӥсьёс пӧлысь 61 процентэз - удмуртъёс, 36 процентэз - ӟучъёс, 1, 5 процентэз - бигеръёс.

Татын тодон-валан сётэ 19 школа, со пӧлысь 15-ез шор ёзо луэ. Со сяна, вань 23 нылпи сад, сирота нылпиослы интернат, ляб визьем пиналъёслы школа-интернат. Тазалыкез эмъян удысын тырше ёрос больница, со сяна, Факел посёлокын, Зура, Чутыр  черкогуртъёсын но Леспромхоз посёлокын вань асьсэ больницаоссы. Озьы ик ёросын ужа 36 фельдшер-акушер пункт. 

Со сяна, ёросын ужа  культурая 32 юрт, 29 библиотека, 2 нылпи санаторий.

Сундур гуртын интыяськемын Удмурт культурая центр. Ӟуч культуралы сӥзем центр ужа Факел посёлокын.

## Чӧлсконъёс
* Эгра ёрос: историез но туала улонэз (Ӟ)
* Эгра ёрос Кун Кенешлэн сайтаз (Ӟ)
* Эгра ёросысь муниципальной образованиос (Ӟ)
* Удмуртиысь ёросъёс (Ӟ)
* Игринский информационно-методический центр культуры, досуга и туризма (Ӟ)
Якшур-Бӧдья ёрос

**Якшур-Бодья (Якшур-Бӧдья) ёрос** — Удмурт Республикае пырись ёрос. Интыяськемын шаерлэн шораз, Тыловай вырйылын 1778,4 квадрат иськем вылын, 63%-эз шобыртэмын нюлэсэн. Якшур-Бӧдья ёрос пыр бызё таӵе шуръёс: Мукшинка, Большая Умринка, Чур, Сылӥзь (Селычка), Оӵ (Иж) но мукет. Ёрослэн шорсюлмыз — Якшур-Бӧдья. Гожъёсыз тупало Эгра, Шаркан, Вотка, Дэри, Ува, Сьӧлта ёросъёсын.

## Ёрослэн кылдэмез
Якшур-Бӧдья ёрос кылдытэмын ВЦИК-лэн Вотяк автономной областез люкон сярысь Постановлениезъя 15-тӥ июле 1929-тӥ арын. Отчы соку пыризы 13 сельсоветъёс, 131 гурт. 1921-тӥ арлы улӥсез — 22 сюрс 750 адями. Та вакытэ — 23 сюрс 100 мурт (2006-тӥ арлы). 59%-эз удмуртъёс, 34 % ӟучъёс но мукет калыкъёс. Ёросэ пырись гуртъёслэн лыдзы та нуналлы — 91. 1963-тӥ арысен 1965-тӥ арозь Якшур-Бӧдья пыриз Эгра ёросэ. 1996-тӥ арын Якшур-Бӧдья ёросэ пыриз 12 сельсовет: Маляпочинка (Варавай), Мукши, Кӧкоран, Лынга, Пушкари, Сылӥзь, Вуж Ӟатча, Сьӧдӟи (Чернушка), Якшур, Чур, Ӵошкыт (Большие Ошворцы) но Якшур-Бӧдья.

## Территориослы люкиськон

### Муниципал кылдытэтъёс
Якшур-Бӧдья ёрос люкиське 12 муниципал кылдытэтъёслы. Ваньзы луо гурт поселениос.

### Гуртъёс

Якшур-Бӧдья ёросэ пыре 80 улон инты: 13 черкогурт, 64 гурт, 1 хутор но 2 выселка.

## Экономика
Ёросын улӥсьёс пӧлысь 75%-эз музъем ужен выро. Ӟеч радъямын дӥськут, пыдкутчан вурон. 1941—1945 аръёсы Якшур-Бӧдья ёросын усьтӥськизы леспромхозъёс: Чуровской, Селычинской, Пастуховской. Та хозяйствоосын поттэм пу кошкылӥз Быдӟым ожлэн фронтъёсаз. Туннэ нуналлы Якшур-Бӧдья ёросын ужзэс радъяло 216 пала пӧртэм предприятиос но огазеяськонъёс. Соос пӧлысь валтӥсь инты басьтэ му вӧй поттон. Со сяна, азинске пу дасян, солэсь пӧртэм арбериос лэсьтон. Якшур-Бӧдья ёросысь Чур каргуртын усьтэмын силикат кирпич шуккон завод, Лынгаын — мебель дасянъя предприятие но мукет. Ёросын улӥсьёс пӧлысь 11%-эз выро ужбергатонэн. Ёросын ӟеч азинске гурт удыс. 11 гурт хозяйствоын но 10 пала фермер огазеяськонъёсын будэто бакча емыш, ю нянь; пӧртэм пудо вордо.

Якшур-Бӧдья ёрос пыр ортче Иж — Глаз автомобиль сюрес, озьы ик Иж — Пибаньшур чугун сюрес.

## Культура
Ёросын 19 пала культурая юртъёс, 22 библиотека, шаертодонъя ёрос музей, нылпи искусствоосъя школа, киужъёсъя юрт. Якшур-Бӧдья ёросын историлы сӥзем 44 паямтник, 11 тунсыко инты. 2001-тӥ арын йылпумъямын Якшур-Бӧдья черкогуртын Свято-Никольской черкез ӝутон. Ёросын ваньзэ-ӧвӧлзэ 12 школа, 2 школа-интернат, 6 школа-сад, 18 нылпи сад, ватсаса тодон-валан сётонъя 2 школа. Калыкез эмъяло Якшур-Бӧдья ёрос больницаын, 2 амбулаториын но 31 фельдшер-акушер пунктъёсын. Ёросын потэ «Рассвет» (1933) ёрос газет, солэн «Ошмес» (1991) бамез потэ удмурт кылын.

## Валэктонъёс

## Чӧлсконъёс
* Якшур-Бӧдья ёросысь администрацилэн сайтэз (Ӟ)
* Якшур-Бӧдья ёрос Кун Кенешлэн сайтаз (Ӟ)
* Якшур-Бӧдья ёросысь муниципальной образованиос (Ӟ)
* Удмуртиысь ёросъёс (Ӟ)
Яр ёрос

Удмуртиысь ёрос. Центрез — Яр.

## Географиез
Яр ёрослэн быдӟалаез — 1524,3 квадрат иськем. Интыяськемын Красногорской но Верхнекамской вырйылын.

Бускельёсыз — Удмурт шаерысь Глаз но Юкамен ёросъёс, Киров улосысь Фалёнки ёрос но Омутнинск ёрос.

Ёрос пыр ортчо таӵе шуръёс — Ватка, Чупчи, Тум, Моя, Чур, Лёкма.

## Ёрослэн кылдэмез
Яр ёрос кылдытэмын 1929-тӥ арын 15-тӥ июне. Отчы пыризы Глазов уездысь Укан, Ежево но Пудем волостьёсысь 19 сельсоветъёс. Ёрослэн администрациез интыяськиз соку Укан черкогуртын, нош 1932-тӥ арын ёрослэн центрез выжтэмын кар типъем Яр посёлоке.

1935-тӥ арын 23-тӥ январе Яр ёрослэсь висъяськиз Пудем ёрос. 1956-тӥ арын 23-тӥ ноябре та ёрос быдтэмын вал, отчы пырись сельсоветъёс берыктэмын Яр ёросэ.

1962-тӥ арын Яр ёрос быдтэмын, отчы пырись сельсоветъёсыз люкемын Глазов гурт ёрос но Глазкар куспын.

1964-тӥ арын кылдытэмын Яр гурт ёрос, отчы пыриз 7 сельсовет но 2 поссовет, ӵапак соослэсь ик 1965-тӥ арын кылдӥз Яр ёрос.

## Калык
Яр ёросын улӥсез — 17 сюрс 984 адями (2009-тӥ арлы). Со пӧлысь 6 сюрс 922 мурт улэ кар типъем Яр посёлокын. Удмуртъёс — 68,5 %, ӟучъёс — 29 %, бигеръёс — 1 %, бесерманъёс но мукет калыкъёс — 1,5 %.

Удмуртиысь 25 ёрос пӧлысь калыклэн лыдызъя Яр ёрос 15-тӥ интыын.

## Кивалтон
Кун власть быдэсъяське Яр ёрослэн Уставезъя. Сое быдэсъяло таӵе ёзъёс:

1. Ёрос депутатъёслэн кенешсы — отчы пыре 30 депутат, соос бырйисько 5 арлы. Туала кенеш быръемын 2006-тӥ арын 8-тӥ октябре.

2. Муниципал кылдытэтлэн тӧроез — сое быръе нимысьтыз кылдытэм Кенеш. Та ужез быдэсъя Комсомольское округъя потэм депутат Сергей Иванович Литвяков.

3. Муниципал кылдытэтлэн администрациезлэн кивалтӥсез — Николай Андреевич Дёмин.

## Экономика
Ёросын ужа нюлэс дасянъя Пудем завод, етӥн сэстонъя фабрика, кирпич шуккон завод.

Ёросын ужзэс радъяло 15 гурт хозяйствоос. Соос будэто бакча емыш, ю-нянь, картош. Ёросын потто сӥль, йӧллэсь сиён-юон. Ужзэ радъя «Эра» агрофирма, отын будэто пӧртэм выжыысь пудо.

Пудем пыр ортче Яр-Ижевск поезд.

## Культура
Ёросын усьтэмын 17 школа (со пӧлысь 9-эз шор ёзо), Искусствоосъя нылпи школа, Спортъя школа, 14 нылпи сад. калыкез пӧртэм удыслы дышето Ярысь политехникум но Ярысь школа-интернат.

Калыкез эмъяло ёрос больницаын но 24 фельдшер-акушер пунктын.

Яр ёрос узыр Чупчи культураысь синпелетъёсын. Кылсярысь, Учканар, Чибинькар, Поркар. Яр ёросысь Елово гуртын сылэ Троицкой, Укан селоын Спас но Сада гуртын Вознесение черкъё.

Яр ёросын кутсконзэ басьтэ Ватка шур, озьы ик Тум гуртын интыяськемын гыбедэн узыр инты.

Ёросын потэ «Сельская правда» газет.

## Со сяна, учке
* Ӟакагурт
Инвожо (журнал)

**«Инвожо»** — удмурт кылын егитъёслы сӥзем Удмуртиын потӥсь журнал. Со висъяське аслаз туала луэменыз, удмуртъёсыз вань дуннелы возьматыны, огъя дунне культурае пыртыны тыршеменыз. Потэ удмурт но ӟуч кылын. Кылдӥз 1990 арын. Со дырысен журнал ортчиз кузь сюресэз, вошъяз вылтуссэ, пуштроссэ.

Журналлэн кылдон сюресаз пытьы кельтӥз Удмуртиысь культура удысысь дано ужась Никвлад Самсонов. Со луиз журналлэн нырысетӥ редакторез. Солэн кичӧлтэмезъя удмурт егитъёс понна нырысьсэ потыны ӧдъяз яркыт журнал. Бӧрысь журналэн кема аръёс ӵоже кивалтӥз Удмуртиысь калык писатель Егор Загребин. Туннэ журналлэсь редакцизэ валтэ Пётр Захаров.

Берло аръёсы журнал воштӥз туссэ но, пуштроссэ но. Берло ог 5 ар ӵоже журналын гожъямъёс пото удмурт но ӟуч кылын. Журналлэн яркыт тусыз трос пол пусйылэмын финн-угор фестивальёсын. Эстониын но Финляндиын «Инвожоез» тужгес кие кутымон журналэн лыдъяло.

Арлы быдэ издание ялэ выль конкурсъёс. Егитъёс ӵошатско кылбур, верос гожъян удысын, кужымззэс эскеро критика ӧрын.

2005-тӥ арын журналын ялӥзы тужгес яркыт фантастика яке эротика пуштросо верослы конкурс. Со дырысен журналлэн бамъёсаз, оглом быдэс удмурт литератураын но, кылдӥз фэнтези жанр.

2005-тӥ арын журнал бордын кылдӥз ПЕН-клуб. Солэн ёзчиосыз луизы Удмуртиысь дано адямиос: профессоръёс Владимир Владыкин, Татьяна Владыкина, Удмурт Республикалэн гимнэзлы кылъёссэ гожтӥсь Алексей Шепталин, Анатолий Ишмуратов, профессор Юрий Перевощиков, суредасьёс Пётр Ёлкин но Василий Морозов, Сергей Орлов, режиссёръёс Лев Вахитов, Василий Ушаков, мукет егит учёнойёс, гожъясьёс, журналистъёс.

«Инвожо» журналлэн редакциез матысь кусыпъёс возе фин, эстон, венгер, но мукет фин-угор выжыысь егитъёсын, озьы ик удмурт егитъёслэн «Шунды» огазеяськонэнызы. Кема аръёс ини редакция пыриське удмурт пиналъёслы чаклам «Шундыкар» лагере, журналлэн редакторез литература удыслы синмаськытэ гуртъёсысь удмурт пиналъёсты.

Озьы ик зол ужа журнал бордын кылдытэм типография но издательство. Татын, дун тырыса, асьсэлэсь кннигаоссэ печатлало егит авторъёс. Туннэлы поттэмын ни ог 100 книгаос.